ໃນລະຫວ່າງວັນທີ 19-23 ທັນວາ 2005 ອປສ ໄດ້ຈັດກອງປະຊຸມສຳມະນາວ່າດ້ວຍ “ການ ປະກັນສຸຂະພາບ ແລະ ການເງິນຂອງໂຮງໝໍຂຶ້ນ ທີ່ໂຮງແຮມວັນຊະນະນ້ຳງື່ມຣີສອດ ໂດຍການ ເປັນປະທານຂອງ ທ່ານ ເລ ກາກັນຍາ ລັດຖະມົນຕີກະຊວງ ຮສສ. ມີຜູ້ຕາງໜ້າຈາກທຸກພາກສ່ວນທີ່ມີສ່ວນກ່ຽວຂ້ອງກັບວຽກງານ ອປສ ເຊັ່ນ: ສະພາບໍລິຫານ, ສະພາການແພດ, ກະຊວງສາທາ, ກະຊວງ ຮສສ, ບັນດາໂຮງໝໍຄູ່ສັນຍາ ແລະ ຄະນະອຳນວຍການ ຕະຫຼອດຮອດ ວິຊາການທີ່ກ່ຽວຂ້ອງຂອງ ອປສ ເຂົ້າຮ່ວມທັງໝົດ 40 ທ່ານ.
ຜູ້ເຂົ້າຮ່ວມການສຳມະນາ ໄດ້ຮັບຟັງການນຳສະເໜີ, ການສົນທະນາຄົ້ນຄ້ວາລະດົມສະໝອງ ໃນຫຼາຍຫົວຂໍ້ທີ່ກ່ຽວກັບການພັດທະນາ ແລະ ປັບປຸງລະບົບປະກັນສຸຂະພາບໃນ ສປປ ລາວ ເປັນຕົ້ນ:
Â
-
ສະເໜີຜົນຂອງການຄິດໄລ່ຕົ້ນທຶນຢູ່ໂຮງໝໍມະໂຫສົດ ໂດຍທີມງານຂອງ ອປສ ແລະ ສົມທຽບ ຜົນຂອງການຄິດໄລ່ຕົ້ນທຶນນັ້ນກັບການສຶກສາຢູ່ 4 ໂຮງໝໍຄູ່ສັນຍາ ຂອງ ອປສ.
-
ວິທີ ແລະ ແນວທາງໃນການພັດທະນາວິທີການຈ່າຍຂອງລະບົບປະກັນສຸຂະພາບ ແລະ ການພັດ ທະນາຄຸນນະພາບເຊິ່ງນຳສະເໜີໂດຍຊ່ຽວຊານເຢຍລະມັນ. ຫຼັງຈາກນຳສະເໜີຕົວຢ່າງການພັດທະນາຄຸນນະພາບ ຂອງບາງປະເທດແລ້ວກໍ່ໄດ້ມີການລະດົມສະໝອງຊອກຫາ ວິທີການປະຕິບັດທີ່ແທດເໝາະກັບການປັບປຸງຄຸນນະພາບ ການບໍລິການຂອງໂຮງໝໍໃນ ສປປລາວ.
-
ການປະເມີນຜົນຂອງການເຂົ້າຮ່ວມການຝຶກອົບ ຮົມດ້ານເສດຖະສາດສາທາລະນະສຸກ, ການຄົ້ນຄວ້າລະບົບສາທາລະນະສຸກ ແລະ ສະຖິຕິການແພດຢູ່ປະເທດໃກ້ຄຽງຂອງພະນັກງານ ອປສ.
ການສຳມະນາຄັ້ງນີ້ ກໍເປັນອີກໜຶ່ງໃນຫຼາຍການສຳມະນາ ທີ່ ອປສ ໄດ້ເອົາໃຈໃສ່ຈັດຂຶ້ນຕະຫຼອດມາ. ໃນໄລຍະ 1 ປີຜ່ານມາ ໂດຍໄດ້ຮັບການສະໜັບສະໜູນທາງດ້ານການເງິນ ແລະ ວິຊາການຈາກໂຄງ ການ BTC, ອປສ ໄດ້ສຸມໃສ່ການສຶກສາຄົ້ນຄ້ວາຕົ້ນທຶນການປິ່ນປົວຢູ່ໃນບັນດາ ໂຮງໝໍຄູ່ສັນຍາ. ຜົນຂອງການສຶກສາຕ້ົນທຶນ ແລະ ຜົນຂອງການສຳມະນານີ້ ຈະເປັນຂໍ້ມູນທີ່ດີ ແລະ ເປັນບ່ອນອີງໃຫ້ແກ່ ການປຶກສາຫາລື ແລະ ນຳໄປສູ່ການເປັນເອກະພາບໃນການກຳນົດອັດຕາມອບເໝົາລະຫວ່າງ ອປສ ແລະ ໂຮງໝໍຄູ່ສັນຍາ ໃນອານາຄົດ. ປະຈຸບັນ ອປສ ຢູ່ໃນ ຂັ້ນກະກຽມການເຊັນສັນຍາ ກັບບັນດາໂຮງໝໍ ເພື່ອແນໃສ່ປັບປຸງລະບົບການເງິນຂອງໂຮງໝໍ ແລະ ການບໍລິການທາງດ້ານການແພດ ໃຫ້ດີຂຶ້ນ, ສ້າງເງື່ອນໄຂເຮັດໃຫ້ຜູ້ປະກັນຕົນ ກໍຄື ປະຊາຊົນລາວ ສາມາດເຂົ້າເຖິງການປິ່ນປົວທີ່ດີຂຶ້ນກວ່າເກົ່າ.